b'\n_START_ARTICLE_\nNavadni \xc4\x8de\xc5\xa1min\n_START_SECTION_\nOpis\n_START_PARAGRAPH_\nNavadni \xc4\x8de\xc5\xa1min lahko zraste do 4 m visoko. Ima nabrazdano rumenkasto sivo skorjo in rumen les. Listi so majhni, ovalne oblike, dolgi med 2 in 5 cm ter \xc5\xa1iroki med 1 in 2 cm. Rob listov je drobno nazob\xc4\x8dan, poganjajo pa v \xc5\xa1opih po 2 do 5. V Sloveniji cveti od aprila do junija, ko se v zalistjih pojavijo rumena grozdasta socvetja, sestavljena iz cvetov premera od 4 do 6 mm, iz katerih se po oploditvi razvijejo \xc5\xa1krlatno rde\xc4\x8de ali ro\xc5\xbenate valjaste jagode dolge med 7 in 10 mm ter \xc5\xa1iroke med 3 in 5 mm. Dozorijo pozno poleti ali v jeseni in so u\xc5\xbeitne. Zaradi visoke vsebnosti vitamina C so zelo kislega okusa.\n_START_SECTION_\nUporaba\n_START_PARAGRAPH_\nV Evropi so iz plodov \xc4\x8de\xc5\xa1mina kuhali marmelado, saj plodovi vsebujejo veliko pektina. V jugozahodni Aziji, predvsem v Iranu, se plodovi uporabljajo kot omaka v ri\xc5\xbeevem pilafu, posu\xc5\xa1eni plodovi \xc4\x8de\xc5\xa1mina (obi\xc4\x8dajno sicer vrste Berberis integerrima), ki jim pravijo zere\xc5\xa1k pa se uporabljajo kot za\xc4\x8dimba. Najpogosteje z njo za\xc4\x8dinjajo pi\xc5\xa1\xc4\x8dan\xc4\x8dje jedi. _NEWLINE_V Rusiji iz izvle\xc4\x8dkov \xc4\x8de\xc5\xa1minovih jagod delajo sladkarije, imenovane \xd0\x91\xd0\xb0\xd1\x80\xd0\xb1\xd0\xb0\xd1\x80\xd0\xb8\xd1\x81 (Barbaris)._NEWLINE_Navadni \xc4\x8de\xc5\xa1min je hkrati strupena in zdravilna rastlina, ki se je v preteklosti veliko uporabljala v ljudskem zdravilstvu._NEWLINE_Vsi deli rastline, razen plodov vsebujejo bisbenzilizokinolinske alkaloide (berbamin in oksiakantin) ter aporfine (magnoflorin), ki so v ve\xc4\x8djih koli\xc4\x8dinah lahko zdravju \xc5\xa1kodljivi. Najve\xc4\x8d alkaloidov je v skorji korenin, v skorji nadzemnih delov rastline jih je 5,5 odstotka, medtem ko jih je v listih malo._NEWLINE_Berberin, ki je ena glavnih u\xc4\x8dinkovin v \xc4\x8de\xc5\xa1minu zavira razvoj bakterij in je dober antioksidant in vitro. Ekstrakti plodov naj bi pomagali tudi pri te\xc5\xbeavah s ko\xc5\xbeo, kar pa ni dokon\xc4\x8dno znanstveno potrjeno._NEWLINE_V ljudskem zdravilstvu so \xc4\x8daj ali sirup iz plodov navadnega \xc4\x8de\xc5\xa1mina uporabljali za zdravljenje respiratornih bolezni, pri raznih vnetjih in pri gripi in prehladu.'